L'Ajuntament de Llíria aprova un conveni amb l’EPSAR per al finançament de noves instal·lacions hidràuliques
22 de maig de 2023

El ple de l'Ajuntament de Llíria va aprovar, en la seua última sessió, l'acord de cooperació per al finançament i execució d'infraestructures i actuacions en instal·lacions hidràuliques al terme municipal, a través de l'Entitat Pública de Sanejament d'Aigües Residuals de la Comunitat Valenciana (EPSAR).

Este projecte servirà per a donar servei de clavegueram a diversos sectors urbanitzables del municipi, com els SR-1-2-3-5 (Censals i eixida Pedralba), Montecollado residencial i Montecollado industrial.

Per a això, al principi de la legislatura es va fer un estudi de viabilitat per part de l’EPSAR, on es va establir una sèrie d'actuacions i inversions que feien falta per a poder realitzar una planificació a curt i mitjà termini de les inversions a executar.

Una vegada realitzat este estudi de viabilitat, s'ha procedit a redactar un conveni de col·laboració entre Ajuntament i l'Entitat Pública de Sanejament d'Aigües Residuals per a poder executar el projecte. Este recull tres línies d'actuació, la construcció dels col·lectors generals que donen cobertura als nous sectors urbanitzables, la instal·lació de dos estacions de bombament i l'ampliació de la depuradora del polígon industrial de Carrasses.

L'import estimat que recull el conveni és d'una inversió d'1.840.000 euros, que es distribuiran en quatre anualitats per a la seua execució, durant el període 2025-2028. Per a 2024, es contempla la preparació de la documentació i projectes.

El conveni especifica que la redacció íntegra de la documentació, necessària per a poder executar les obres (projectes, memòries valorades, estudis complementaris, etc.), serà a càrrec de l'Ajuntament de Llíria, mentre que l’EPSAR assumirà el 90% del cost de les actuacions i el consistori el 10% restant.

Així mateix, este acord facilitarà la consecució del compliment dels Objectius de Desenvolupament Sostenible quant a reciclatge d'aigües residuals del municipi i l'eliminació de punts de vessament al subsol, tant en les zones residencials com en les industrials.